หุ้นยุโรปปิดลบ ตลาดวิตกภาคการผลิตยูโรโซนชะลอตัว
ตลาดหุ้นยุโรปปิดร่วงลงเมื่อคืนนี้ (3 ก.พ.) หลังจากมีรายงานว่า ภาคการผลิตและภาคบริการของยูโรโซนชะลอตัวลงในเดือนม.ค. นอกจากนี้ ตลาดยังได้รับแรงกดดันจากผลประกอบการที่อ่อนแอของบริษัทเอกชน
4 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.5% ปิด (3 ก.พ.) ที่ 329.43 จุด, ดัชนี DAX ตลาดหุ้นเยอรมันปิดที่ 9,434.82 จุด ลดลง 146.22 จุด หรือ -1.53%, ดัชนี CAC-40 ตลาดหุ้นฝรั่งเศสปิดที่ 4,226.96 จุด ลดลง 57.03 จุด หรือ -1.33% และดัชนี FTSE 100 ตลาดหุ้นลอนดอนปิดที่ 5,837.14 จุด ลดลง 84.87 จุด หรือ -1.43%
ตลาดหุ้นยุโรปร่วงลงกบริษัทมาร์กิตเปิดเผยว่า เศรษฐกิจในยูโรโซนชะลอตัวในเดือนม.ค. ซึ่งบ่งชี้ว่าภาวะผันผวนในตลาดการเงินโลกกำลังส่งผลกระทบต่อกิจกรรมทางธุรกิจในภูมิภาค ทั้งนี้ มาร์กิตเปิดเผยว่า ดัชนีผู้จัดการฝ่ายจัดซื้อ (PMI) ซึ่งวัดกิจกรรมของทั้งภาคการผลิตและภาคบริการในเขตยูโรโซน ร่วงลงแตะระดับต่ำสุดในรอบ 4 เดือนที่ 53.6 ในเดือนม.ค. จากระดับ 54.3 ในเดือนธ.ค.
มาร์กิตระบุว่า ข้อมูลดังกล่าวส่งสัญญาณว่าเศรษฐกิจยูโรโซนมีการขยายตัวเพียง 0.4% ในช่วงเริ่มต้นปี เมื่อเทียบรายไตรมาส โดยเศรษฐกิจสเปนมีการเติบโตมากที่สุด ตามมาด้วยเยอรมนี ขณะที่ฝรั่งเศสเริ่มชะลอตัวลง นอกจากนี้ นักลงทุนยังวิตกกังวลเกี่ยวกับแนวโน้มเศรษฐกิจสหรัฐ หลังจากผลสำรวจของสถาบันจัดการด้านอุปทานของสหรัฐ (ISM) พบว่า ภาคบริการของสหรัฐได้ชะลอตัวลงในเดือนม.ค.
ทั้งนี้ ดัชนีภาคบริการของ ISM อยู่ที่ระดับ 53.5 ในเดือนม.ค. ลดลงจากระดับ 55.8 ในเดือนธ.ค. นอกจากนี้ ดัชนีภาคบริการของ ISM ยังต่ำกว่าระดับ 55.1 ซึ่งเป็นตัวเลขคาดการณ์ของนักวิเคราะห์ หุ้นโนโว นอร์ดิส ร่วงลง 7.6% หุ้นรอยัล เคพีเอ็น ดิ่งลง 1.2% หลังจากทั้งสองบริษัทเปิดเผยผลประกอบการที่อ่อนแอเกินคาด